เกษตรกรตัวอย่างความสำเร็จ 1 จังหวัด 1 โครงการ 1 หลักสูตร เข้าพบนายกรัฐมนตรี แสดงผลงานเกษตรอัจฉริยะ
นายสุชาติ ชมกลิ่น รัฐมนตรีว่าการกระทรวงแรงงาน นำคณะผู้บริหารของกระทรวงแรงงานและผู้เข้ารับการฝึกอบรมกับกรมพัฒนาฝีมือแรงงาน เข้าพบ พลเอก ประยุทธ์  จันทร์โอชา นายกรัฐมนตรีและรัฐมนตรีว่าการกระทรวงกลาโหม ณ ทำเนียบรัฐบาล เพื่อประชาสัมพันธ์การขับเคลื่อนโครงการ 1 จังหวัด 1 โครงการ 1 หลักสูตร พร้อมกล่าวว่า กรมพัฒนาฝีมือแรงงาน ได้จัดทำโครงการ 1 จังหวัด 1 โครงการ 1 หลักสูตร เพื่อฝึกอบรมให้แก่กลุ่มแรงงานที่ได้รับผลกระทบโควิด – 19 ในหลักสูตร ผู้ประกอบการมืออาชีพด้านเกษตรอัจฉริยะ (Smart Farmer) เพื่อเพิ่มมูลค่าผลผลิตทางการเกษตรด้วยเทคโนโลยี มีเป้าหมายฝึกอบรมให้แก่แรงงานภาคเกษตร กลุ่มผู้มีรายได้น้อย ผู้ว่างงาน ในการใช้เทคโนโลยี เพิ่มโอกาสสร้างรายได้ให้แก่แรงงานและชุมชน ตั้งเป้าฝึกทั่วประเทศกว่า 1,500 คน พร้อมถอดบทเรียนความสำเร็จของผู้ประกอบกิจการ มุ่งเน้นการให้ความรู้และทักษะในการใช้เทคโนโลยีชั้นสูงเพื่อการเกษตร ต่อยอดความรู้ทักษะด้านไฟฟ้าอิเล็กทรอนิกส์และคอมพิวเตอร์ การออกแบบ การติดตั้งอุปกรณ์ การจัดเก็บข้อมูลเพื่อนำไปวิเคราะห์ตามหลักการและทฤษฎีทางการเกษตร เพื่อให้กระบวนการผลิตเหมาะสม ลดต้นทุน เพิ่มผลิตภาพและพัฒนาเป็นเกษตรอัจฉริยะ Smart Farmer สำหรับเกษตรกรที่เข้าพบนายกรัฐมนตรี เป็นตัวอย่างเกษตรกรที่ประสบความสำเร็จจากการดำเนินโครงการ เช่น นางญาณกร จันทหาร ตัวแทนจากวิสาหกิจชุมชนน้า&amp;หลาน ฟาร์ม จังหวัดขอนแก่น และนางจิราภา สัมมา ผู้ประสบความสำเร็จจากนำเทคโนโลยี IoT ไปใช้ในการประกอบอาชีพปลูกผักออแกนิค ซึ่งเป็นการประกอบอาชีพเกษตรอินทรีย์วิถีสุขภาพ มีตลาดรองรับผลผลิตตลอดฤดูกาล ผลผลิตจากฟาร์มส่วนใหญ่เป็นผักสลัดชนิดต่างๆ เช่น กรีนโอ๊ค เรดโอ๊ค กรีนคอส แก้ว บัตเตอร์เฮด ฟิเลย์ เรดปัตตาเวีย กรีนปัตตาเวีย เบบี้คอส เป็นต้น ซึ่งสามารถเพาะปลูกได้ตลอดปีสามารถสร้างงาน สร้างรายได้เดือนละกว่า 25,000 บาท ช่วยเพิ่มรายได้จากการเพาะปลูกแบบเดิม 30-50% สร้างความมั่นคงทางอาหาร สร้างงาน สร้างรายได้อย่างยั่งยืน